**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**09 Број: 06-2/233-12**

**13. децембар 2012. године**

**Б е о г р а д**

**З А П И С Н И К**

**СА ПЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 31. ОКТОБРА 2012. ГОДИНЕ**

 Седница је почела у 12 часова.

Седницом је председавао председник Одбора Мехо Омеровић.

 Седници су присуствовали: Јелена Будимировић, Срђан Шајн, Стефан Занков, Миле Спировски, Теодора Влаховић, Тамара Трипић, Петар Кунтић, Милетић Михајловић, Бојана Божанић, Наташа Мићић, Снежана Стојановић Плавшић, Вера Пауновић, Злата Ђерић, Елвира Ковач, чланови Одбора.

Седници није присуствовала Олена Папуга, члан Одбора.

Председник Одбора је констатовао да су испуњени услови за рад и одлучивање, те је предложио следећи

 Д н е в н и р е д:

1. Одлучивање о организовању Јавног слушања поводом обележавања Међународног дана борбе против насиља над женама;
2. Образовање радних група;
3. Разно.

Поводом предложеног дневног реда **Миле Спировски** је истакао да је на претходним седницама Одбора било речено да ће Одбор расправљати о Предлогу закона о буџету, а имајући у виду да је он већ објављен на сајту Народне скупштине, предложио је да се дода тачка 3. дневног реда: „Расправа о Предлогу закона о буџету“, а постојећа тачка 3. „Разно“ би постала тачка 4.

Такође, нагласио је да постоји заинтересованост за отварање мултиетничких кућа, конкретно, заинтересованост за отварање македонске етничке куће. Рекао је да према неким проценама ОЕБС-а, у Републици Србији живи око 250 000 припадника македонске националне заједнице, а изјашњава се свега 25000 до 27000. Због оваквих и сличних примера, истакао је да би било потребно поднети амандмане на Предлог закона о буџету који би се односили на стварање могућности за изградњу мултиетничких, мултикултуралних кућа, нпр. македонске, ромске и др.

**Мехо Омеровић** је истакао да ће бити заказана посебна седница Одбора на којој ће бити разматран Предлог закона о буџету у разделима који су од интереса за овај одбор са становишта делокруга рада, али да буџет још није подељен посланицима кроз експедицију Службе Народне скупштине, те је предложио да се о одржавању наведене седнице постигне договор у наредних 7-10 дана.

Након што је окончана расправа у вези предложеног Дневног реда, чланови Одбора су **једногласно прихватили** предложени Дневни ред, без допуна.

Пре преласка на рад по тачкама утврђеног Дневног реда чланови Одбора су **једногласно усвојили** записник са Треће седнице одржане 2. октобра 2012. године.

**ПРВА ТАЧКА**: Одлучивање о организовању Јавног слушања поводом обележавања Међународног дана борбе против насиља над женама.

**Мехо Омеровић** је подсетио да је 25. новембар Међународни дан борбе против насиља над женама и предложио да Одбор организује Јавно слушање поводом обележавања овог дана, на тему борбе против насиља у породици. Такође, подсетио је да је на седници од 2. октобра Гордана Чомић предложила да буде приказан филм ауторке Изабеле Кисић о женама које су, након што су трпеле злостављање убиле своје партнере, под називом „Жене које су убиле своје насилнике“, у трајању око 30 минута. Јавно слушање би се одржало у Малој сали Дома Народне скпштине 26. новембра. На Јавно слушање би се позвали представници Министарства правде и државне управе, Министарства унутрашњих послова, директор Канцеларије за људска и мањинска права, директорка Управе за родну равноправност, директор женског затвора у Пожаревцу, Повереник за заштиту равноправности, као и представници Аутономног женског центра, Хелсиншког одбора за људска права, Виктимолошког друштва Србије, „Из круга“ – Београд, Женске ромске мреже, организација које се баве проблемом насиља над женама на локалном нивоу попут: Жене за мир- Лесковац, Освит – Ниш, СОС телефон – Врање и можда још неких представника које предложе чланови Одбора.

Поводом наведеног предлога председник Одбора отворио је расправу.

**Срђан Шајн** је предложио да се на Јавно слушање позову и представници Женске ромске мреже.

Председник Одбора је ставио на гласање предлог одлуке да се 26. новембра 2012. године организује Јавно слушање поводом обележавања Међународног дана борбе против насиља над женама.

Чланови Одбора су **једногласно** **усвојили**

**О д л у к у**

- Да ће 26. новембра 2012. године бити одржано Прво јавно слушање Одбора за људска и мањинска права и равноправност полова, поводом обележавања Међународног дана борбе против насиља над женама.

- Да је т**ема Јавног слушања: „Борба против насиља у породици“.**

**-** Да ће Јавно слушање бити одржано у Малој сали Дома Народне скупштине, са почетком у 11,00 часова.

- Да ће на Јавном слушању бити приказан филм „Жене које су убиле своје насилнике“ (трајање филма – 30 минута).

- Да ће на јавно слушање бити позвани следећи учесници: представници Министарства правде и Министарства унутрашњих послова, директор Канцеларије за људска и мањинска права, директорка Управе за родну равноправност, директор женског затвора у Пожаревцу, Повереник за заштиту равноправности Невена Петрушић, представници Аутономног женског центра, Хелсиншког одбора за људска права, Виктимолошког друштва Србије, „Из круга“ – Београд, Женске ромске мреже, представници организација које се баве проблемом насиља над женама на локалном нивоу попут: Жене за мир- Лесковац, Освит – Ниш, СОС телефон – Врање.

**ДРУГА ТАЧКА:** Образовање радних група

 **Председник Одбора** је предложио да се, имајући у виду веома широк делокруг рада Одбора, образује пет радних група и то:

1. Радна група за људска права и слободе и права детета
2. Радна група за права националних мањина
3. Радна група за заштиту слободе вероисповести и положај цркава и верских заједница
4. Радна група за равноправност (родну једнакост) полова
5. Радна група за иницијативе, представке и предлоге.

Посебно је нагласио потребу да се што пре формира Радна група за инцијативе, представке и предлоге, јер се велик број грађана обраћа овом одбору.

**Тамара Трипић** је истакла да свака представка у суштини задире у питање неке од радних група, па је поставила питање да ли би представке могле бити разврстане по појединим радним групама, без формирања посебне радне групе за иницијативе, представке и предлоге.

**Председник Одбора** је указао да се велик број представки уопште не односи на питања из делокруга рада Одбора, и реч је дао секретару Одбора Сањи Пецељ, која је упознала чланове Одбора са постојећом ситуацијом, у којој се грађани обраћају Одбору у великом броју и на различите начине: у писаној форми, преко телефона, електронском поштом, па и непосредно долазе у Народну скупштину. Сва ова обраћања се често не могу подвести под делокруг рада Одбора, те је потребно да постоји посебна радна група, која би уз помоћ запослених у Служби Одбора, вршила процену да ли је нека представка од таквог значаја да треба да буде разматрана на седници Одбора, као тачка дневног реда (као и у случају ако се више грађана обраћа Одбору по истом питању које задире у делокруг рада Одбора).

**Срђан Шајн** је предложио да се ипак представке достављају свим члановима Одбора, па ако народни посланик сматра да је то битно, може да дође на радну групу. Значи, да та радна група има један део сталних чланова, а да други имају информацију па могу да присуствују датог тренутнка ако сматрају да је то потребно.

Председник Одбора је указао да ће Одбор сигурно имати много посла и народни посланици би могли бити затрпани представкама, али није проблем да народни посланици добију све што сматрају потребним.

**Снежана Стојановић Плавшић** је навела да није заинтересована да добије сваку представку, али мисли да постоје и друге могућности да буду информисани. Претпоставља да ће сви добити информацију када се радне групе састају и у зависности од тога свако од народних посланика може да буде на том састанку.

**Председник Одбора** је истакао да ако радна група за представке сматра да је нека представка од толиког значаја, ставићемо је на дневни ред Одбора. Према томе, имамо широк спектар могућности и начина рада.

Председник Одбора је упознао чланове Одбора да у складу са чланом 44. став 6. Пословника Народне скупштине председник одбора може да образује радне групе, али да сматра да је боље да се сами народни посланици изјасне у којој радној групи желе да учествују, на основу својих интересовања и афинитета. Да ли ће се неко ангажовати у више или једној радној групи, то је право сваког народног посланика, али све што стиже на Одбор биће на располагању свим члановима Одбора.

Након изјашњавања народних посланика о чланству у радним групама, председник Одбора је ставио на гласање:

Предлог одлуке о образовању **Радне групе за људска права и слободе и права детета,** у следећем саставу:

 **Председавајући:**

* Злата Ђерић

**Чланови:**

 **-** Тамара Трипић

- Елвира Ковач

 - Снежана Стојановић Плавшић

 - Јелена Будимировић

 - Стефан Занков

Предлог одлуке о образовању **Радне групе за права националних мањина**, у следећем саставу:

 **Председавајући:**

* Олена Папуга

**Чланови:**

 **-** Елвира Ковач

 **-** Миле Спировски

 - Петар Кунтић

 - Срђан Шајн

 - Милетић Михајловић

Предлог одлуке о образовању **Радне групе за заштиту слободе вероисповести и положај цркава и верских заједница**, у следећем саставу:

**Председавајући:**

Снежана Стојановић Плавшић

**Чланови:**

 - Бојана Божанић

 - Злата Ђерић

 - Петар Кунтић

Предлог одлуке о образовању **Радне групе за равноправност (родну једнакост) полова**, у следећем саставу:

**Председавајући:**

* Тамара Трипић

**Чланови:**

 **-** Бојана Божанић

 **-** Злата Ђерић

 - Наташа Мићић

 - Теодора Влаховић

 - Вера Пауновић

Предлог одлуке о образовању **Радне групе за иницијативе, представке и предлоге**, у следећем саставу:

**Председавајући:**

* Вера Пауновић

**Чланови:**

 **-** Теодора Влаховић

 **-** Мехо Омеровић

Чланови Одбора су **једногласно** УСВОЈИЛИ предлоге одлука о формирању радних група у предложеном саставу (оригинал у прилогу).

**ТРЕЋА ТАЧКА:** Разно

 Председник Одбора је указао на следеће догађаје и активности:

У организацији Београдског фонда за политичку изузетност почиње реализација пројекта „Жене за демократију и једнакост – веће учешће жена у доношењу политичких одлука и делотворној примени политика једнаких шанси“. Пројекат подржавају Европска комисија и Амбасада Финске. С тим у вези у Зрењанину ће се у периоду **од 2. до 4. новембра** организовати семинар „Родна равноправност и анти-дискриминаторне политике“. Пројекат ће се завршити посетом наших представника Финској. Председник Одбора је указао да су сви чланови овог одбора добили позиве за учешће, те их је позвао да се истом одазову.

Европски покрет у Србији, Б.а.б.е. из Загреба, Бугарска фондација за родна истраживања, Права за све из Сарајева, Сигурна кућа из Подгорице, реализују Пројекат „Именовање, дефинисање, санкционисање економског насиља над женама у интимним односима“, а састанак ће бити одржан **5. новембра**, од 13 до 15 часова у просторијама Европског покрета у Србији, Краља Милана 31. Председник Одбора је позвао чланове Одбора да се пријаве. Снежана Стојановић Плавшић је прихватила учешће.

Председник Одбора упознаје чланове Одбора да је 24. октобра имао састанак са представницима Мисије ОЕБС-а у Београду у вези сарадње са нашим одбором. Том приликом су предложене следеће активности које би биле финансиране од стране ОЕБС:

* од **29. новембра до 1. децембра** – први семинар на тему „Улога и активности Одбора за људска и мањинска права и равноправност полова“ који би се одржао ван Београда;
* поводом **10. децембра** Међународног дана људских права организовали бисмо Јавно слушање; председник Одбора указује да ћемо званичну одлуку о организовању јавног слушања донети на наредној седници;
* од **9. до 12. децембра, у** организацији ОДИХР и ОЕБС - студијска посета парламенту Аустрије за три посланика и једног запосленог из службе Одбора. Председник Одбора предлаже да овај пут то буде делегација у женском саставу: Снежана Стојановић Плавшић, Злата Ђерић и Бојана Божанић, а као секретар делегације Рајка Вукомановић, виши саветник у Одбору.
* **крајем јануара/почетком фебруара 2013**. године биће одржано представљање Извештаја – Универзални периодични преглед стања људских права, уз директан пренос из Женеве у Малој сали Дома Народне скупштине; представници Мисије ОЕБС у Београду су нас упознали са намером да покушају да обезбеде учешће председника Европског суда за људска права у Стразбуру.

Дана 24. октобра одржан је састанак председника Одбора са представницима USAID на коме је представљен Пројекат за реформу правосуђа и одговорну власт (ЈРГА) и Пројекат за боље услове пословања (БЕП). USAID је препознао Одбор за људска и мањинска права и равноправност полова заједно са још четири одбора у Народној скупштини као партнере за реализацију ових пројеката. То је пројекат који траје четири године, а секретар Одбора ће информацију проследити члановима Одбора.

У организацији ОЕБС биће оджан семинар „Парламентарни надзор над сектором безбедности у Републици Србији, у Аранђеловцу, хотел „Извор“, од **6. до 8. новембра**; па позива чланове Одбора да истом присуствују.

Европски парламент организује парламентарни семинар на тему: "Заштита људских права и стање права жена и деце", који ће бити одржан **14. и 15. новембра**, у Европском парламенту у Бриселу. Пријављени за семинар су Мехо Омеровић, Тамара Трипић и Јелена Будимировић, а секретар делегације је Сања Пецељ, секретар Одбора.

Председник Одбора предлаже да Одбор донесе одлуке којима ће се омогућити да предложени чланови Одбора учествују у наведеним догађајима. Поводом наведеног, председник Одбора је отворио расправу.

**Срђан Шајн** сматра да није у реду да се пита ко жели да иде у Аранђеловац, а да се не пита када је реч о путовањима у иностранство уз сво уважавање делегације на високом нивоу. Председник Одбора је одговорио да је позив за Брисел ишао преко кабинета Председника Народне скупштине, а за Аранђеловац смо добли позив данас.

**Снежана Стојановић Плавшић** се изјаснила да је у прошлим сазивима имала прилику да води одбор који је имао доста путовања, па се поучена ранијим искуствима, одриче се свих путовања у иностранство.

**Председник** **Одбора** је истакао да ће овај Одбор имати пуно позива од европских, државних, владиних и невладиних институција, али да свако има право да прихвати или не прихвати позив. Такође је навео да ће бити и позива на националном нивоу, нпр. национални савети националних мањина се обраћају са позивом да присуствујемо обележавању дана националних мањина. Он сматра да представници Одбора треба да присуствују таквим догађајима јер тиме указујемо једну врсту поштовања према националним саветима и националним мањинама, али указао је и да у вези с тим постоји један проблем. На пример, уколико је он као председник Одбора добио позив да присуствује таквом догађају, а спречен је да истом присуствује и договори се са другим чланом Одбора, постоји проблем да се исплате путни и остали припадајући трошкови. Такође је истакао да се такве манифестације често дешавају суботом и недељом. Зато је потребно да Одбор донесе одлуку по којој би се ово право могло остваривати, а секретар Одбора би био дужан да припреми путни налог.

**Милетић Михајловић** је упознао чланове Одбора да је у организацији Министарства унутрашњих послова присуствовао приказивању филма на тему трговине женама. Филм се приказује у сарадњи са локалним самоуправама широм Србије. У разговору са представником Министарства унутрашњих послова, Управе за граничну полицију, Митром Ђурашковићем он је изразио интерес да се у Народној скупштини организује једно јавно слушање на тему трговине људима. Предлаже да се организује састанак у Народној скупштини са председиком Одбора.

**Председник Одбора** се сложио са овим предлогом, а о термину састанка ће се накадно одлучити.

Такође, истакао је да мисли да нам је приоритет да до краја године разматрамо извештаје Заштитника грађана, Повереника за заштиту равноправности и Повереника за информације од јавног значаја и заштиту података о личности јер су то директне области надлежности Одбора, а ту има доста препорука и закључака.

**Снежана Стојановић Плавшић** је поставила питање да ли смо сада договорили делегације за учешће на претходно наведним догађајима и подсећа да она не жели да буде у делегацији која ће учествовати у посети Аустрији.

**Председник Одбора** је позвао чланове Одбора да се изјасне ко жели да присуствује посети Аустрији. Чланови Одбора су се сагласили да то буде Вера Пауновић.

С обзиром да више није било пријављених за расправу, **председник Одбора** је предложио да Одбор донесе следеће одлуке:

- Да у студијској посети Аустрији (Беч) у организацији ОДИХР и ОЕБС у периоду од 9. до 12. децембра 2012. године учествују: Вера Пауновић, Злата Ђерић и Бојана Божанић, као и секретар делегације Рајка Вукомановић.

- Да парламентарном семинару у организацији Европског парламента на тему: "Заштита људских права и стање права жена и деце", који ће бити одржан 14. и 15. новембра у Европском парламенту у Бриселу присуствују: Мехо Омеровић, Тамара Трипић и Јелена Будимировић, као и секретар делегације Сања Пецељ.

- Одлуку којом ће се омогућити члановима Одбора да учествују на свим састанцима и манифестацијама на које буду позивани од стране државих органа и институција, међународних и невладиних организација, савета националних мањина и других партнера са којима Одбор остварује сарадњу, а које су од непосредног значаја за остваривање делокруга рада Одбора, како би народном посланику била исплаћена припадајућа накнада у данима када не заседа Народна скупштина и није заказана седница Одбора, или се догађај организује ван Београда, односно ван места боравишта/пребивалишта народног посланика.

Председник Одбора је ставио на гласање наведене предлоге одлука.

Чланови Одбора су **једногласно** УСВОЈИЛИ предложене одлуке.

Седница је закључена у 13 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић